Nog geen vergoeding vir talle Esidimeni-eisersVoormalige adjunkhoofregter Dikgang Moseneke tydens die Life Esidimeni-arbitrasieverhoor (Maart 2018) (Foto: Skermgreep uit eNCA-video) Die Demokratiese Alliansie het Dinsdag gesê 365 eisers van die Life Esidimeni-tragedie het nog nie enige vergoeding ontvang soos bepaal deur regter Dikgang Moseneke nie. “Premier David Makhura het dit bekend gemaak in sy mondelingse antwoord op my vrae vandag in die Gautengse wetgewer,” het Jack Bloom, DA-woordvoerder oor gesondheid in Gauteng, gesê. “Makhura het gesê R164 miljoen is aan 134 eisers uitbetaal wat deel was van die arbitrasieproses, en ook tot vier bykomende nuwe eisers.” Volgens Bloom het Makhura gesê ŉ verifiëringsproses, waar die meester van die hooggeregshof betrek word, moet nog vir die 365 eisers gedoen word, aangesien daar is ŉ dispuut is wat betref die regte persoon vir elke eis. “Hy het nie verwag dat die betalingsproses só lank sal duur nie,” het Bloom bygevoeg. “Ek is besorg dat die betalings onnodig vertraag word deur ondoeltreffendheid in die premier se kantoor. Daarbenewens sal dit ongeveer R431 miljoen kos om die 365 eisers te betaal, maar daar is in verlede jaar November se wysigingsbegroting slegs voorsiening gemaak vir R118 miljoen. Waar sal die R313 miljoen vandaan kom om die eisers te betaal?” Bloom het gesê hy dink dit is onwaarskynlik dat al die slagoffers vergoeding sal ontvang teen die tyd wat Makhura se ampstermyn op 8 Mei 2019 verstryk. “Dis betreurenswaardig dat hy nie ŉ hoër prioriteit hieraan gegee het om die vergoedingsproses te bespoedig nie.”